
Aquesta  obra  és  propietat  dels  séus  autors,  i 
ningú  podrà  representar-la,  traduir-la  ni  reim- 
primir-la sense  llur  permís. 

La  Sociedad  de  Autores  Espanoles  és  l'en- 
carregada de  cobrar  els  drets  de  representació. 

Queda  fet  el  dipòsit  que  marca  la  llei. 


La  música  que  per  a  aquest  sainet  escrigué  el  mestre  Francesc 
Montserrat  Ayarbe  es  troba  a  l' Arxiu  de  la  Sociedad  de  Auto- 
res Espanoles. 

La  lletra  corresponent  va  al  final  del  llibre.  Estàn  senyalats  amb 
dos  asteriscs  els  llocs  ont  poden  intercalar-s'hi  els  números  de  mú- 
sica. 


A  l'eximia  artista  donya 
MATILDE  XATART  DE 
MONTERO,  amb  l'agrai- 
ment  i  admiració  de 

Els  Autors 


i 


PERSONATGES 

Don  Joan  (el  Director),  50  anys,  posat  de  savi. 

Jardiner  (Miquel),  25  anys,  viu  i  ple  de  salut,  en  mà- 
negues de  camisa  en  les  primeres  escenes. 

Inspector,  35  anys,  elegància  de  buròcrata. 

Secretari  de  l'Inspector,  25  anys,  aixerit  com  cor- 
respon al  càrrec. 

Vell,  tipu  elegant  de  vell  verd. 

Mestre  del  Chor,  infeliç  i  ple  de  bona  fe. 

Secretari  'de  l'Ajuntament,  mitja  edat,  mig  tronat 
i  mig  honrat. 

Arcalde,  de  mitja  edat  també,  quasi  analfabet  i  ric. 

Chorista,  un  indígena  de  Vilajove. 

Minyona  (Roseta),  20  anys,  bona  noia,  fresca  i  riallera; 
du  davantal  blanc  i  un  cos  amb  les  mànegues  arre- 
boçades. 

Donya  Matilde  (senyora  del  Director),  35  anys,  in- 
teressada, intel·ligent  i  ambiciosa;  du  matiné  blanc 
i  després  bruseta  de  seda. 

Mme.  Kri-KRI,  estrella  de  cafè-concert,  trajo  a  la  moda, 
molt  exagerada. 

Grupu  de  gent  del  poble. 

Època  actual. 

L'acció  a  Vilajove,  poble  de  la  provincià  de  Barcelona. 
Dreta  i  esquerra,  les  de  l'actor. 

Amb  el  següent  repartiment,  i  baix  la  direcció  de  don  Joaquim 
Montero,  fou  estrenada  aquesta  obra  en  el  teatre  Nou,  de  Barcelona, 
la  vetlla  del  28  de  Febrer  de  1914  : 

Don  Joan,  senyor  Montero;  Jardiner,  senyor  Oya;  Inspector, 
senyor  Lopecino;  Secretari  de  V Inspector,  senyor  Martínez;  Mes- 
tre, senyor  Planas;  Vell,  senyor  Castillo;  Secretari  de  l'Ajunta- 
ment, senyor  Montó;  Arcalde,  senyor  Martí;  Minyona,  senyora  Xa- 
tart;  Senyora  del  Director,  senyoreta  Rodríguez;  Mme.  Kri-kri, 
senyoreta  Montoro. 


ACTE  ÚNIC 


L'escena  representa  el  jardi  d'una  torre;  l'edifici 
a  l'esquerra,  amb  un  rètol  ben  visible  que  diu  :  Insti- 
tuto  de  Apicultura;  al  fons,  reixat  amb  porta.  Cadires 
i  tauleta  de  jonc;  testos  amb  flors. 


I 


ESCENA  PRIMERA 


Jardiner  i  Minyona,  després  Donya  Matilde 


(A  l'alçar-se  el  teló,  la  Minyona,  amb  una  rega- 
dora  a  les  mans,  mira  fixament  el  rètol,  mou 
els  llavis  com  si  confegís  i  arronça  les  espat- 
lles volent  dir:  «No  ho  entenc.»  Es  posa  a  re- 
gar els  testos.  Entra  el  Jardiner  per  la  dreta, 
s'hi  acosta  i,  mirant-se  les  flors,  diu :) 


JARDINER 

Vaja,  per  mi,  les  flors  ho  coneixen  qui  les  cui- 
da.  Mai  havien  fet  tant  goig  aquestes  clavellines. 

MINYONA 

Vols  dir? 

JARDINER 

Arrepara  quin  color  de  rosa  han  tret  tant  ma- 
co... Mateix  que'l  de  les  teves  galtes!... 

MINYONA 


Calla,  calla!  Beneit! 

JARDINER 

Escolta...  (S'hi  acosta.) 

minyona,  menaçant-lo 
Mira  que'í  mullo!...  Ja't  conec  les  intencions! 

JARDINER 

Mare  de  Déu,  que  ets  esquerpa! 

MINYONA 

Vés,  que  si  et  veu  la  senyora,  em  renyarà. 

JARDINER 

I  què  t'ha  de  renyar,  dóna,  què  t'ha  de  renyar! 

MINYONA 

Escolta,  tu  que  ho  sabs  tot:  Què  vol  dir  aquest 
rètol? 

JARDINER 

Això  de  l'Apicultura? 

MINYONA 

Just!  Un  dia  vaig  preguntar-ho  a  la  senyora, 
i  se  me'n  va  riure.  Mai  diries  què'm  va  respon- 
dre? 

JARDINER 

Què  se  jo! 

MINYONA 

Que  volia  dir  «criadero  d'abelles».  (Riu.) 

jardiner,  seriós 

Això  mateix. 

MINYONA 

Estàs  de  broma!...  Ont  són  les  abelles? 

jardiner,  somrient 
Ja  vindràn,  dóna,  ja  vindràn...  Un  dia  o  altre... 

senyora,  sortint  de  la  casa,  amb  matiné  blanc 
Que  ja  ha  passat  el  carter? 

minyona 

Sí,  senyora :  ara  mateix.  Ha  deixat  una  carta 
i  els  diaris.  (Senyalant.)  Són  damunt  de  la  tau- 
leta. 

senyora,  al  Jardiner 

Què  hi  fa  vostè  aquí?  Ja  ha  donat  menjar  als 
conills? 

MINYONA 

Ara  hi  vaig,  donya  Matilde! 
(Se'n  va  cap  a  darrera  la  casa.  Al  fer-ho,  tira 
un  petó  a  la  Minyona.  Aquesta,  mirant  a  la 
Senyora,  li  fa  senyal  volent  dir:  «Ai,  si  et  veu!» 
Donya  Matilde  se'n  va  cap  a  la  tauleta,  lle- 
geix el  sobre  de  la  carta  i  la  torna  a  deixar. 
S'asseu  i  desplega  el  diari.  Surt  don  Joan  de 
la  casa;  du  americana  de  fil  i  va  sense  res  al 
cap.) 

ESCENA  II 
Donya  Matilde,  Minyona  i  Don  Joan 

senyora,  al  veure  al  séa  marit 

Aquí  tens  una  carta. 
(Don  Joan  s'asseu,  obre  la  carta,  la  llegeix 
i  marca  còmicament  la  sorpresa  i  el  desesper. 
Dóna  un  cop  de  puny  a  la  taula,  s'alça  i  re- 
bot la  carta  a  terra.) 

DON  JOAN 

PasteradaL. 

(Al  sentir  la  Minyona  l'exclamació  de  don  Joan, 
li  cau  la  regadora  i  es  gira  tota  espantada, 
creient-se  que  la  renyen.) 

MINYONA 

Ai,  ai!  Que  he  fet  cap  mal? 

DON  JOAN 

Ningú  li  diu  res  a  vostè!  Vagi  a  la  cuina! 
(La  Minyona  se'n  va  cap  a  la  casa,  arronçant 
les  espatlles.) 

senyora,  que  llegia  el  diari,  sorpresa 
Què  és  això? 

Quasi  res! 


DON  JOAN 
SENYORA 


Què  passa? 

don  joan,  recollint  la  carta 

Estem  ben  guarnits!...  (Assegurant-se  de  que 
ningú  l escolta.)  Escolta:  (Llegint:)  «En  el  tren 
de  les  quatre  arribaràn  demà...»  (Parlant:)  És 
a  dir,  avui...  (Llegint:)  «...  el  nou  Inspector  Ge- 
neral d'Agricultura  don  Guillem  Nadal,  qui,  amb 
el  séu  secretari,  es  detindrà  a  Vilajove  per  a  visi- 
tar l'Institut  de  sa  digna  direcció.  Lo  que  tinc  el 
gust  de  comunicar-li...  etc.»  (Parlant:)  Aquesta 
visita  ens  partirà  pel  mig! 

SENYORA 

Això  tenies  de  preveure  que  succeiria  un  dia 

0  altre...  Fa  prop  de  dos  anys  que  som  aquí... 

1  tu,  tant  tranquil,  no  has  fet  res  encara!  * 

don  joan,  protestant  feblement 
Tant  com  res!... 

senyora 

Sí,  has  fet  posar  aquest  rètol  a  la  fatxada... 
però  quants  cursos  d'Apicultura  has  donat?  Quins 
deixebles  tens?  Ont  són  les  abelles? 


don  joan 
Potser  sí  que  n'he  fet  massa!.. 

SENYORA 

És  clar!...  Et  preguntaràn  còm  has  empleat  la 
subvenció,  i  no  pots  pas  dir-los  que  ha  estat 
comprant  un  piano...  roba  de  taula...  una  ha- 
maca... 

don  joan,  amb  enuig 
Sí,  retreu-m'ho,  ara,  tu... 

SENYORA 

Jo  sempre  t'he  dit  que  havíem  de  reservar  una 
petita  part  de  la  subvenció  per  a  material  d'ense- 
nyança... construcció  d'un  «Colmenar  modelo», 
en  fi,  lo  propi  d'un  Institut  d'Apicultura... 

don  joan,  pensatiu 

Lo  pitjor  és  que,  oficialment,  ja  fa  mesos  que 
és  obert!... 

senyora,  trista 

Ai,  Joan!  Me  sembla  que  d'aquesta  podem  fer 
les  maletes!  L'Inspector  s'adonarà  de  que  aquí 
no's  dóna  cap  ensenyança  ni  es  fa  res;  que  aques- 
ta torre  i  el  sòu  que  cobres  no  més  serveixen 
per  a  que  facis  meditacions  sobre  l'apicultura... 
Aquí  tenim  minyona,  conills,  gallines,  ànecs... 
tota  mena  de  bèsties,  menys  les  que  hauríem  de 
tenir,  que  són  abelles! 

DON  JOAN 

Tant  bé  que  anava  tot!...  L'Arcalde,  propietari 
d'aquesta  torre,  amic  i  parent  nostre,  no'ns  havia 

pas  de  comprometre;  el  Diputat  del  districte  és 
cosí  teu;  el  Rector...  un  sant  home;  el  Jutge  és 
d'aquells  que  no  s'emboliquen;  el  secretari  de 
l'Ajuntament  ve  aquí  a  pendre  cafè  moltes  tar- 
des... el  poble  ens  idolatra... 

SENYORA 

Com  que  no  mirem  una  pesseta! 

DON  JOAN 

No  faltaria  més  que  aquest  Inspector  ens  es- 
bullés  la  troca!  Mala  negada  faci! 

SENYORA 

I  què  penses  fer? 

don  joan,  agafant  coratge 
Bah!...  D'una  manera  o  altra  en  sortirem... 

senyora,  gens  convençuda 
Vols  dir? 

(Es  veu  venir  pel  fons  el  Secretari  de  V  Ajunta- 
ment.) 

DON  JOAN 

Ja  ho  veuràs...  Calla,  aquest  ens  ajudarà:  deixa- 
me'l  per  mi!  ( Mirant-se' l.)  Aquí  tenim  al  simpàtic 
secretari  del  Magnífic  Ajuntament  d'aquesta  insig- 
ne, fidelíssima,  heroica  i  sempre  invicta  vila... 

(Mentres,  entra  el  Secretari.) 

ESCENA  III 
Dits  i  Secretari  de  l'Ajuntament 

SECRETARI 

Còm  està,  don  Joan?  Com  està,  senyora? 

SENYORA 

Molt  bé,  gràcies...  Vostè  ha  pres  cafè? 

SECRETARI 

Ho  acabo  de  fer  al  Casino. 

DON  JOAN 

Com  si  no  n'hagués  pres:  allò  és  aigua  de  cas- 
tanyes! Vingui,  vingui  amb  mi  al  menjador  i  el 
pendrem  plegats,  amb  una  copeta  d'aquell  anís... 

SECRETARI 

El  senyor  Rector  sempre  diu  que  l'aiguardent 
és  el  nostre  pitjor  enemic... 

DON  JOAN 

Sí,  però  la  Doctrina  porta  que  hem  d'estimar 
als  nostres  enemics...  i  jo  m'atenc  a  la  Doctrina... 

secretari,  rient 
M'ha  convençut! 

don  joan,  tot  anant-se 'n  amb  ell  a  la  casa 

Precisament  desitjava  veure'l  per  a  parlar-li 
d'un...  (Entren  a  la  casa.) 


ESCENA  IV 
Donya  Matilde  i  Minyona 

senyora,  cridant 

Roseta! 

VEU  DE  LA  MINYONA 

Mana!  Ja  vinc!  (Ve.)  Digui,  senyora! 

SENYORA 

Aquesta  tarde  arriben  dos  senyors  que's  que- 
daran a  berenar...  Tenim  de  preparar-los  un  pe- 
tit lunch...  (Pensant.)  Què  podríem  fer? 

MINYONA 

Si  li  sembla,  desfaré  xacolata... 

SENYORA 

Té  de  ser  una  cosa  freda... 


MINYONA 

ixò  rai:  es  deixa  refredar.. 

SENYORA 

Calli,  dóna :  si  ha  de  ser  un  lanchí... 

MINYONA 

Crec  que  d'això  no'n  trobaré  al  poble.  (Pen- 
sant:) Escolti:  i  si  els  amanís  una  esqueixada 
amb  quatre  anxoves  i  unes  olivetes... 

SENYORA 

Fugi  d'aquí!...  (Pensa  i  pren  una  resolució.) 
Ja  veurà:  No  hi  ha  pernil? 

MINYONA 

Sí,  senyora! 

SENYORA 

Doncs  ja  tenim  sandvitxos. 

MINYONA 

Els  bitxos  els  hauré  d'anar  a  comprar. 

SENYORA 

No,  lo  que  té  d'anar  a  comprar  són  pastes  se- 
ques. 

MINYONA 

Què  són  pastes  seques? 

SENYORA 

Carquinyolis,  dóna...  però,  dient-ho  així,  no 
semblen  tant...  carquinyolis! 

MINYONA 

Molt  bé  diu.  I  de  quins  vol?  Dels  de  pesseta 

0  dels  de  sis  rals? 

SENYORA 

Dels  de  sis  rals...  Posats,  posats! 

MINYONA 

I  quan  n'haig  de  dur? 

SENYORA 

Una  lliura...  Ademés,  encarregarà,  al  cafè,  una 
dotzena  de  mantecados...  A  cà  la  Quimeta,  com- 
pri dues  lliures  de  maduixes...  De  la  tenda,  porti 
un  parell  d'ampolles  de  xampany  Codorniu...  Ah! 

1  tres  unces  de  mantega...  Se'n  recordarà  de  tot? 
(La  Minyona,  després  de  cada  encàrrec,  fa  acció 

d 'anar-se 'n.) 

minyona,  amoinada 

Sí,  senyora  :  Pasta  seca  de  carquinyoli,  mante- 
gados,  una  dotzena  de  maduixes,  tres  unces  de 
xampany... 

SENYORA 

Ai,  ai,  ai! 

MINYONA 

Potser,  si  m'ho  posés  escrit  en  un  paper... 

senyora,  sorpresa 
Ah!  Que  sab  de  lletra? 

MINYONA 

Vaia  una  pregunta!  No,  senyora!  Però  en  saben 
els  que  vénen!... 

SENYORA 

Té  raó:  vaig  a  fer-ho!  (Se'n  va  cap  a  la  casa.) 


ESCENA  V 
Minyona  i  Jardiner 


jardiner,  venint  per  la  esquerra 
Estàs  molt  pensativa,  Roseta.  Quina  te'n  passa? 

minyona,  que  estava  preocupada,  mirant  a  terra 

Pensava  amb  una  cosa  que  haig  de  fer  aquesta 
tarde... 

jardiner 


Quina  cosa? 
Un...  lunch! 

Un...  què? 


MINYONA 

(Pronunciar:  «lenx».) 

JARDINER 


MINYONA 

Un...  lunch!  Que  sabs  què  és,  tu? 

JARDINER 

Jo,  no! 

MINYONA 

Jo,  tampoc.  Em  creia  que  ho  sabries! 

jardiner,  acostant-s'hi,  somrient 

Jo  no  més  sé  una  cosa,  que  no'm  cansaria  mai 
de  dir-te-la,  ja  ho  sabs:  que  ets  la  noia  més  maca 
de  Vilajove,  i  que... 

MINYONA 

No'm  facis  riure!  (Ell  va  per  abraçar-la.)  Fuig, 
que  ve  la  mestressa!  * 


ESCENA  VI 

Dits,  Don  Joan,  Secretari  de  l'Ajuntament 
i  Donya  Matilde 


(Surten  plegats  de  la  casa.  Don  Joan  acompanya 
al  Secretari  fins  a  la  porta  del  jardí  i  s'hi  que- 
da enraonant.) 

senyora,  donant  a  la  minyona  un  paper 

Aquí  té  la  llista,  i  no  s'entretingui...  (Al  Jardi- 
ner:) Ni  l'entretingui  vostè. 
(La  Minyona  entra  a  la  casa  i  en  surt  tot  seguit 

amb  un  cistell,  anant-se' n  perla  porta  del  jardí.) 

jardiner,  apart 
Ens  ha  filat!  (A  la  Senyora:)  Jo,  senyora?... 

SENYORA 

Vostè  és  pagès,  pero  ara  no'l  faci!  Sab  què  po- 
dria fer?  Anar  a  escombrar  un  xic  l'acera... 

JARDINER 

Molt  bé  diu! 

(Entra  a  la  casa  per  a  anar  a  cercar  l'escombra. 
La  senyora  fulleja  el  diari  que  hi  haurà  damunt 
de  la  tauleta.) 

SECRETARI 

Aquest  nebot  meu  podria  vostè  tenir-lo  aquí 
a  l'Institut  com  a  ajudant...  Ah,  i  de  lo  d'aquests 
senyors  no'n  passi  ànsia.  Per  cert,  que  a  l'Ins- 
pector el  conec  de  vista  i  de...  fama! 

DON  JOAN 

Sí?  Quina  fama  té? 

SECRETARI 

És  un  corrido,  un  Tenorio! 

DON  JOAN 

Què  diu? 

SECRETARI 

Sí,  senyor :  una  vegada  el  vaig  trobar  a  Barce- 
lona... en  un  lloc  que  m'hauria  donat  vergonya 
que  m'hi  haguessin  vist!... 

DON  JOAN 

Així  vostè  hi  era  també! 

SECRETARI 

ja  veurà...  jo... 
(Passa  el  Jardiner,  que  surt  de  la  casa  amb  una 
escombra  en  direcció  al  reixat.) 

don  joan,  al  Jardiner 
No's  mogui,  que  li  haig  de  parlar! 

jardiner,  apart 
Mau!  (Es  grata  el  cap.) 

SECRETARI,  ü  dOU  JOÜU 

Així,  passaré  a  buscar  al  senyor  Arcalde  i  ens 
trobarem  a  l'Estació,  eh? 

don  joan,  despedint-lo 
Just!  Fins  ara,  doncs! 

secretari,  saludant,  amb  el  cap,  a  la  Senyora 
Passi-ho  bé,  senyora! 

SENYORA 

Fins  després!  (Se'n  va  el  Secretari.) 

don  joan,  al  Jardiner 
Li  tinc  de  dir  una  cosa,  Miquel! 

jardiner,  pensant  que  li  parlarà  de  la  Minyona 

És  que  jo  me  l'estimo  per  a  casar-m'hi,  a  la 
Roseta!...  (Es  grata  el  cap.) 

DON  ]OAN 

I  per  això  es  grata  el  cap?...  Mal  pressagü...  Però 
no  és  de  la  Roseta  que  hem  de  parlar!... 

(El  Jardiner  respira.) 

senyora,  interrompent,  després  de  mirar  el 
rellotge,  que  dú  a  la  munyeca 

No't  pots  entretenir  gaire,  que  d'aquí  a  l'Esta- 
ció hi  ha  un  bon  trocet... 

DON  JOAN 

Comença  a  treure'm  el  jaqué.  Ja  vinc!  (Se'n  va 
la  Senyora.)  Escolti,  Miquel! 

JARDINER 

Vostè  dirà. 

DON  JOAN 

Aquesta  tarde  vindràn  dos  senyors  de  Barce- 
lona... 

JARDINER 

Molt  bé! 

DON  JOAN 

Molt  malament!...  Però  vostè  no  hi  té  cap  culpa. 
Mentres  aquests  senyors  seran  aquí,  vostè  no  és  el 

Barcí 


jardiner,  sinó  un  dels  meus  deixebles,  que  ve  aquí 
a  l'Institut  a  apendre  tot  lo  referent  a  l'indústria  de 
la  mel  i  de  la  cera.  Vostè  ja  sab  lo  que  és  una  em- 
melada... 

jardiner,  maliciós 
Una  emmelada...  i  una  encerada...  Sí,  senyor! 

don  joan,  somrient 

Justa!  I  una  encerada!  Penso  que'ns  hem  en- 
tès!... 

jardiner 

Crec  que  sí! 

DON  JOAN 

Fixi's  bé,  doncs.  (Prosseguint:)  Allà  baix  figura 
que  hi  ha  una  renglera  de  rusques... 

jardiner,  amb  malícia 
M'ho  figuro! 

don  joan,  prosseguint 
Són  de  diferents  sistemes,  i  plenes  d'abelles, 


naturalment.  Vostè,  a  l'aixecar-nos  de  taula,  se 
n'hi  va,  i  figura  que  les  està  arreglant.  En  el  mo- 
ment en  que  aquells  senyors  i  jo  ens  hi  dirigim 
per  a  inspeccionar-les,  ve  vostè,  alarmadíssim, 
i  ens  detura... 

jardiner 
Què  haurà  passat? 

DON  JOAN 

Senzillament:  que,  sense  voler,  haurà  fet  caure 
un  rusc,  les  abelles  s'han  escapat,  volten  per  allí, 
furioses,  i  ens  adverteix  que  és  molt  perillós 
acostar-s'hi.  Res  més!  Del  reste,  me  n'encarrego 
jo!...  Ho  ha  comprès  bé? 

JARDINER 

Perdi  cuidado! 

don  joan,  seriós 
Pensi  que  s'hi  juga  la  plaça! 

jardiner,  amb  malícia 

Penso  que'ns  l'hi  juguem,  sí,  senyor!...  Deixi-ho 
per  mi,  i  no  passi  ànsia.  Si  jo  he  fet  comèdia  al 
Casino! 

DON  JOAN 

Entesos:  posi's  el  vestit  de  les  festes  i  procuri 
no  enraonar  gaire,  si  li  pregunten  coses:  jo  ja  es- 
taré al  quite. 

{Se'n  va  a  dins  la  casa.  El  Jardiner  surt  a  fóra 
del  reixat  i  comença  a  escombrar.  Ve  el  mes- 
tre i  entra  amb  ell.) 

ESCENA  VII 
Jardiner  i  Mestre  del  chor;  després  Don  Joan 

mestre,  a  Jardiner 

Ola,  Miquel! 

jardiner 
Bones  tardes,  senyor  Gatuelles. 

MESTRE 

Que  no  hi  és  don  Joan? 

JARDINER 

Ve  desseguida. 

MESTRE 

Ara  he  trobat  al  Secretari... 

JARDINER 

Ha  pres  cafè  amb  nosaltres. 

MESTRE 

Amb  tu? 

JARDINER 

Amb  mi,  no;  nosaltres  vui  dir  l'Institut. 
( Ve  don  Joan  de  la  casa,  de  jaqué  i  berret  de 
palla.) 

MESTRE 

Se'l  saluda,  don  Joan!  He  sapigut  per... 

don  joan,  anant  cap  a  la  porta  del  jardi 
Dispensi'm,  no'm  puc  entretenir... 

MESTRE 

Si  li  sembla,  podria  venir  amb  el  coro... 

DON  JOAN 

Parli'n  amb  la  meva  senyora.  No  puc  perdn 
un  instant.  A  reveure!  (Se'n  va  precipitadament. 

mestre 

Passi-ho  bé,  don  Joan!  (S'asseu.  Al  Jardiner: 
Sembla  que  prepareu  una  gran  festa? 


jardiner,  amb  importància 
Ens  arriben  dos  senyors! 

MESTRE 

Dos  savis,  potser?  Que  són  estrangers? 

JARDINER 

No  ho  sé.  Segurament! 

MESTRE 

Uva! 

JARDINER 

Per  què,  uva? 

MESTRE 

Ja  m'entenc,  jo. 

(Com  aquell  que'n  porta  una  de  cap.) 

ESCENA  VIII 

Dits  i  Donya  Matilde,  que  surt  de  la  casa, 
mudada;  després  Minyona 


mestre 

Déu  me  la  guard',  senyora! 
(El  Jardiner  se'n  torna  a  escombrar  l'acera.) 

senyora,  amable 

Bones  tardes!  (Al Jardiner :)  Vagi,  vagi  a  mu- 
dar-se, vostè.  (El  Jardiner  se'n  va.) 

MESTRE 

Endemés,  jo  venia  perquè,  ja  li  diré,  un  servi- 
dor, sab?  és  el  director  del  Coro  de  la  Paloma, 
i  com  que  el  Secretari  m'ha  dit  que  vostès  aques- 
ta tarde  feien  una  festa  aquí  a  la  seva  torre... 

senyora,  protestant 

Com  s'entén,  la  nostra  torre?  A  l'Institut  d'Api- 
cultura, dèu  voler  dir? 

MESTRE 

Digui-li  hatxe! 

SENYORA 

No,  no!  Li  vull  dir  Institut! 

MESTRE 

És  material!  Ara,  a  totes  les  torres  els  posen 
un  nom  o  altre!  «Villa  Tal»,  «Villa  Cual»...  Tot- 
hom «la  villa»!... 

senyora,  al  Mestre 
I  a  què  dec  agrair  la  seva  visita? 

mestre 

M'ha  dit  don  Joan  que  m'entengués  amb  vostè... 

senyora 

Respecte... 

MESTRE 

Ara  hi  vaig...  Un  servidor  ha  pensat :  si  és  que 
fan  una  festa...  . 

senyora,  interrompent 

Què,  festa!  Un  senzill  lunch!  Una  copa  i  unes 
pastetes... 

mestre 

Bueno,  un  remullando!  Doncs,  mentres  vostès 
seràn  a  taula,  per  a  testimo...  (S'entrabanca.)  tes- 
timo... 

senyora,  fent  l'alarmada 
Què  diu,  ara? 

mestre 

Per  a  testimo...  ni...  a...  jar-los...  Ara...!  el  nostre 

agraiment  que  sentim  per  la  corbata,  sí,  senyora, 
per  la  corbata  que'ns  va  regalar  don  Joan  per  a  la 
senyera,  podria  el  Coro  fer-los  una  cantada  aquí 
al  jardí.  Això  sempre  ameniza. 

SENYORA 

Perfectament.  El  felicito  per  l'idea,  agraint-los 
la  molèstia  que's  volen  pendre... 

MESTRE 

No'ns  ha  d'agrair  res.  Cap  a  quina  hora  vol 
que  vinguem? 

SENYORA 

Per  allí  a  les  cinc. 

MESTRE 

Ja  va  bé.  Com  és  dissabte  avui,  a  dos  quarts 
pleguen,  i  en  lloc  d'anar  a  fer  el  burro  al  Casi- 
no... vindrem  aquí... 

SENYORA 

No  perdi  temps,  doncs! 

mestre,  anant-se'n 
Fins  més  tard.  (Se'n  va.) 

minyona,  creuant-se  en  el  reixat  amb  el  Mestre 
Passi-ho  bé,  senyor  Gatuelles! 

mestre 

Adeu,  Roseta. 

senyora,  a  Roseta 
No  s'ha  descuidat  res? 

MINYONA 

Me  penso  que  no,  senyora. 

SENYORA 

Anem  a  preparar  els  sandwichs,  perquè  ja 
deuen  estar  per  arribar. 

MINYONA 

Són  més  avall  de  l'era  :  jo'ls  he  passat  davant. 

SENYORA 

Sí  que  són  a  la  vora!  (Anant  cap  a  la  casa. 
Cridant:)  Miquel! 


ESCENA  IX 

Donya  Matilde,  Minyona  amb  un  cistell  ple 
i  Jardiner 


jardiner 

Mana!     (Surt  de  la  casa,  vestit  de  les  festes.) 

SENYORA 

Quedi's  aquí  a  esperar-los. 
(Entra  a  la  casa.  La  Minyona,  que  va  darrera 

d'ella,  es  detura  per  a  mirar  al  Jardiner  amb 
coqueteria.  Des  de  la  porta,  diu:) 

minyona,  a  Jardiner 

Que  vas  maco!  T'has  posat  de  festa  major!  Que 
t'has  rentat  la  cara,  també? 

jardiner 

Ah,  dolenta! 

VEU  DE  LA  SENYORA 

Roseta! 

MINYONA 

Ja  vinc.  (Mirant-se  al  Jardiner:)  És  que  m'ha- 
via quedat  enlluernada! 

(Rient,  se  fica  a  dins,  quan  el  Jardiner  hi  anava; 
aquest  se  la  queda  mirant  des  de  la  porta, 
somrient,  no  adonant-se  de  qui  entra  pel  rei- 
xat) 


ESCENA  X 

Jardiner,  El  Vell,  Mme.  Kri-kri; 
després  Minyona 


el  vell,  una  mica  encongit 

Bones  tardes!  És  aquí  que  tenen  les  claus  d'a- 
questa torre  del  costat  que  està  per  llogar? 

JARDINER 

Sí,  senyor.  (Apart,  amb  malícia,  després  de 
veure  a  la  Madame.)  Mau! 

el  vell,  a  la  Mme.,  contrariat  al  veure-la 
asseguda 

Que  estàs  cansada,  que  veig  que  t'assentes? 

mme.  kri-kri,  de  mal  humor 

Oh,  mon  Dieu!  Soc  més  que  cansada :  soc  re- 
ventada! 

jardiner,  amb  malícia 
Ja's  veu,  ja,  que...  que  s'ha  acalorat! 

MME.  KRI-KRI 

Que'ns  la  podria  ensenyar,  doncs,  la  torre? 

jardiner 
No  puc  deixar  l'Institut,  ara! 

MME.  KRI-KRI 

Alors,  deixi'ns  les  claus  et  nosaltres  mateixos... 

EL  VELL 

Serà  lo  millor... 

jardiner,  anant  a  la  casa 

Com  vulguin  :  les  vaig  a  cercar.  (Deturant-se, 
abans  d'entrar  a  la  casa,  amb  malícia :)  Però... 
no  hi  ha  mobles,  eh? 

EL  VELL,  ÜJl  XÍC  piCdí 

M'ho  figuro. 

JARDINER 

Està  bé.  (Entra  a  la  casa.) 

el  vell,  a  la  Mme. 

Sabs  lo  que'm  temo?  Que  aquí  ens  passarà  lo 
mateix  d'altres  bandes  :  si  la  torre  ens  fa,  nosal- 
tres no  farem  al  propietari.... 

mme.  kri-kri 

No  sé  perquè! 

EL  VELL 

Què  vols  que'tdiguü...  No  t'has  fixat  en  lo  que 
han  dit  aquelles  dònes  que  hem  trobat  més  avall? 

MME.  KRI-KRI 

No. 

EL  VELL 

Doncs  l'una  ha  dit  a  l'altra,  al  veure'ns:  «Mala- 
ment!... Malament!...»  dues  vegades!  (Mirant  a  la 
casa  un  xic  impacient:)  Bé  tarda  prou  aquest 
home! 

MME.  KRI-KRI 

Oh,  quan  tu  vas  amb  mi,  toujours  estàs  impa- 
cient. Sembla  que't  sàpiga  greu  que't  vegin  amb 
una  artista  telle  que  moi,  Jeanne  Kri-kri!  (Mig 
ofesa:)  Una  artista  de  la  meva  reputació... 

el  vell,  entre  dents 
D'això  plora  la  criatura! 


MME.  KRI-KRI 


Comment?  Quina  criatura? 


(Alçant-se.) 


EL  VELL 


Res!  Volia  dir  que... 

(Al  veure  entrar  un  moço  de  cafè  per  la  porta 
del  jardí,  li  parla  baix,  com  volent  desenfa- 
dar-la.  El  moço,  que  porta  una  galleda  amb 
els  «mantecados»,  sense  dir  res,  entra  a  la  casa, 
d'ont  en  surt  tot  seguit,  acompanyat  de  la  Mi- 
nyona, que  porta  unes  claus.  Se'n  va  el  Moço.) 


mme.  kri-kri,  donant  el  goç  al  Vell 
Tiens:  porta  un  xic  el  Bebè... 

el  vell,  fent  acció  de  deixar-lo  a  terra 
Me  sembla  que  pot  caminar... 

MME.  KRI-KRI,  OpOSant-S' fií 

Et  si  perdia  el  llaç? 


MINYONA 


Aquí  tenen  les  claus! 


(No  la  senten.) 


EL  vell 


N'hi  posarem  un  altre! 

MME.  KRI-KRI 

Toi  n'hi  posaries  un  auire? 

el  vell,  empipat 

Sí,  un  llaç...  escorredor! 
(La  Minyona  contempla  rient  aquesta  escena.) 

mme.  kri-kri,  acaronant  el  goç 
Oh,  pauvre  Bebé!  Seria  un  infanticidi ! 

minyona,  repetint 
Aquí  tenen  les  claus  que  demanaven. 

el  vell,  que  porta  el  goç,  avançant 

Dongui!  (La  Minyona  s'enretira.)  I  ara!  Que  li 
fan  por  els  goços? 

MINYONA 

Els  de  pagès,  no  senyor,  perquè  no  acostumen 
a  mocegar  mai...  però  aquest...  aquest,  no  ho  sé 
lo  que  acostuma  a  fer...  (Mostrant- li  les  claus:) 
Miri :  aquesta  és  la  del  reixat :  té  de  girar-la  cap 
a  l'esquerra,  el  pany  és  a  l'inrevés;  aquesta  és  la 
de  la  porta  :  té  de  girar-la  a  la  dreta;  aquesta  és 
la  del  safreig... 

MME.  KRI-KRI 

Et  per  ont  s'ha  de  girar  aquesta? 

MINYONA 

Per  allà  ont  vulgui.  Com  que'l  pany  està  espat- 
llat!... Aquesta... 

MME.  KRI-KRI 

Encore  un  autre? 

MINYONA 

Aquesta  és  la  dels  conills.   (Les  dóna  al  Vell.) 

MME.  KRI-KRI 

Qu'est-ce  qu'elle  dit? 

el  vell,  mostrant  la  clau 
Que  és  la  del  quarto  dels  conills...  dels  lapins! 

mme.  kri-kri,  amb  enuig 

Lapin!  Oh!  ça  em  portarà  desgracia!...  Allons! 

(Se'n  va  decidida.) 

el  vell,  posant  el  goç  a  terra,  amb  to  resignat 
Anem,  Bebéf... 

(Se'n  va  darrera  la  Madame.  La  Minyona  l'a- 
companya a  la  porta  i  diu,  mirant  pel  cantó 
oposat  al  que  han  sortit  la  Madame  i  el  Vell:) 

MINYONA 

Ja  són  aquí! 

(Es  posa  a  un  costat  de  la  porta  per  a  deixar 
passar  als  que  entren.) 

ESCENA  XI 

Minyona,  Don  Joan,  Inspector  i  el  séu  Secre- 
tari, Arcalde  i  Secretari  de  l'Ajuntament 

don  joan,  als  qui  acompanya 

Deuen  estar  un  xic  fadigats...  Si  volen  seure 
un  moment  aquí,  a  l'ombra,  descansaràn! 

inspector 

Amb  molt  gust!  (Tant  ell  com  el  séu  Secretari 
es  fixen  en  la  Minyona  i  expressen  amb  un  ges- 
te,  que  no  veu  don  Joan,  que  la  xicota  és  maca.) 
Oh,  l'entrada  impressiona  molt  bé!  (Deixen  els 
barrets  en  una  cadira  i  allí  es  quedaran  fins 
a  la  penúltima  escena.) 

minyona,  a  don  Joan 

La  senyora  surt  desseguida;  així  m'ha  dit  que 
li  digués. 

(Als  demés  els  fa  unes  grans  reverencies  i  se'n 
va  a  la  casa.) 

SECRETARI  DE  L' AJUNTAMENT 


L'Ajuntament  de  Vilajove,  representat  tant  dig- 
nament pel  senyor  Arcalde,  tindrà  a  molt  honor 

si  després  de  l'Institut  se  dignen  visitar  la  Casa 
Consistorial. 

(Don  Joan  se'n  va  a  la  casa  i  surt  tot  seguit  amb 
una  capceta.) 

INSPECTOR 

L'honra  serà  per  a  nosaltres. 

SECRETARI 

Hi  ha  alguna  cosa  típica,  alguna  antigüetat  que 
admirar? 

SECRETARI  DE  l' AJUNTAMENT 

No,  senyor;  fóra  de  l'Agutzil,  que  va  ser  assis- 
tent del  general  Espartero...  un  home  de  99  anys. 
Quasi  centenari! 

ALCALDE 

Ben  cert! 

don  joan,  tornant  de  la  casa  amb  una  capceta 
a  les  mans 

He  anat  a  buscar  aquest  exemplar  d'abella,  del 
qual  he  fet  donació  a  l'Institut.  És  notabilíssim!... 
En  una  de  les  meves  excursions  vaig  capturar-la, 
i  figurin-se  la  meva  sorpresa  i  alegria  quan,  a  l'e- 
xaminar-la,  vaig  descobrir  els  caràcters  d'una  va- 
rietat nova,  no  descrita  en  els  llibres;  d'una  varie- 
tat nostra,  genuinament  nostra. 

INSPECTOR 

Què  diu,  ara? 

DON  JOAN 

Sí,  senyor.  Les  varietats  de  l'abella  comú,  apis 
mel·lífica,  són,  com  vostès  ja  saben  :  Vapis  ligü- 
rica,  Vapis  helvètica,  Vapis  aràbica... 

secretari,  apart,  picant-se  el  pit  dissimuladament 
Ora  pro  nobis... 

don  joan,  prosseguint 
Vapis  rufescens... 

secretari,  com  abans 
Ora  pro  nobis... 

DON  JOAN 

Doncs,  bé:  ara  tindrem  una  varietat  ben  cata- 
lana :  Vapis  llobregatensis,  que  és  com  l'anome- 
no, per  haver-la  trobat  prop  del  Llobregat!... 

secretari 

Això  és  una  glòria  per  a  vostè  i  per  a  Catalunya. 

inspector 
Me  fa  quedar  parat! 

don  joan 

Més  parats  quedaràn  al  veure-la!  (Obre  la  capsa 
i,  junt  amb  una  grossa  lupa  que 's  treu  de  la  but- 
xaca, la  dóna  a  l'Inspector.)  Si  és  servit,  aquí  la 
té,  fixada  amb  una  agulla.  Faci'm  el  favor  d'exa- 
minar el  cap.  (L'Inspector  mira  la  capceta  amb 

detenció,  i  el  Secretari  mira  el  cap  de  don  Joan.) 
Res  de  particular,  oi?  No  obstant,  hi  ha  una  cosa 
que  vostè  no  veu...  i  hi  és!  (El  Secretari  segueix 
mirant-li  et  cap,  sense  que  ell  se  n'adongui,  i  riu 
maliciosament.)  Miri  les  dues  banyetes,  les  ante- 
nes, per  a  parlar  científicament.  Vostè  sab  que 
totes  tenen  tretze  articulacions  amb  tretze  pels... 
Doncs  la  llobregatensis  en  té  divuit!... 

inspector 

És  admirable,  meravellós! 

(Dóna  capsa  i  lupa  al  Secretari.) 

secretari  de  l'ajuntament,  a  VArcalde 
Quin  home! 

ARCALDE 

És  cert! 

don  joan,  al  Secretari,  que  té  la  capceta 
Ja  les  pot  comptar,  ja:  divuit! 

secretari 
El  crec  perfectament! 

DON  JOAN 

Fixi's,  ara,  amb  Y abdomen,  i,  sobre  tot,  amb  l'es- 
quena. Què  hi  veu  al  cap-d'avall  de  l'esquena?... 

secretari 

Home!...  Què  vol  que  li  diga!  Jo  no  soc  tècnic! 

DON  JOAN 

En  la  monografia  que  estic  escrivint,  la  troba- 
ràn  descrita  amb  tots  els  pels  i  senyals... 

(El  Secretari  passa  la  capsa  a  VArcalde.) 

INSPECTOR 

I  pensa  publicar-la  aviat? 

DON  JOAN 

No  ho  sé.  Voldria  completar-la  amb  l'estudi 
comparatiu  de  les  diferentes  abelles  existents 
a  Europa.  Tinc  demanada  una  subvenció  per  a 
poder  fer  els  viatges  necessaris...  Ah,  si  vostè  vol- 
gués interposar  l'influencia  que  dèu  tenir  a  Ma- 
drid... me  penso  que  ho  conseguiría! 

inspector 

Amb  molt  gust!  Precisament,  el  Director  gene- 
ral d'Arquitectura  és  íntim  amic  meu  i... 

don  joan,  amb  molt  respecte 

Permeti'm!...  Però  em  penso  que  això  dèu  ser 
cosa  del  d'Agricultura... 

INSPECTOR 

Es  lo  mateix!... 

DON  JOAN 

Ah!  Com  que  diuen  que  «una  cosa  és  l'Agri- 
cultura i  una  altra  l'Arquitectura»... 

INSPECTOR 

Aquí,  sí;  però  a  Madrid  no!  Per  qüestió  d'in- 
fluencies és  idèntic.  No  sab  que  tots  els  Directors 
estàn  a  torna-jornals? 

DON  JOAN 

Li  quedaria  agraidíssim! 

SECRETARI 

I  cnt  pensa  anar,  de  primer,  per  a  estudiar  les 
abelles? 

DON  JOAN 

De  primer,  a  París! 

,  SECRETARI 

Molt  ben  pensat!  És  allí  ont  aniria  també  jo! 

DON  JOAN 

Desenganyi's,  a  París  hi  ha  de  tot!...  Després... 
ja  veurem! 

SECRETARI  DE  L'AJUNTAMENT 

Potser  treballa  massa,  don  Joan! 

don  joan,  amb  entusiasme 

Oh,  no'm  dol!  Tot  ho  faig  amb  gust  pel  desen- 
rotllo de  l'Apicultura! 

secretari  de  l'ajuntament,  a  ï  Arcalde 
Homes  així  convenen  a  Espanya! 

ARCALDE 

És  cert! 

ESCENA  XII 

Dits  i  Donya  Matilde  i  Jardiner,  que  vénen 
de  la  casa 

don  joan,  a  la  seva  senyora,  presentant 

El  senyor  Inspector  don  Guillem  Nadal;  el  séu 
secretari  senyor  Gomis.  (An  aquests:)  La  meva 
esposa. 

INSPECTOR  i  SECRETARI 

Senyora! 

(Encaixen.  Després  d'ells,  la  Senyora  saluda  als 
demés.) 

don  joan,  presentant  al  Jardiner 
Un  dels  meus  deixebles! 

(El  Jardiner  fa  una  reverencia.) 

inspector,  al  Jardiner 
Celebro...  I  què  tal,  són  molts  alumnes? 

don  joan,  amatent 

PsèL.  Bastants...  No  han  vingut  perquè  ara, 
amb  la  sega,  estan  molt  enfeinats... 

inspector,  al  Jardiner,  que  fa  el  paper  ot 

Li  sembla  si  la  llobregatensis  s'aclimatarà  en 
aquesta  comarca?       (El  Jardiner  no  contesta.) 

don  joan,  a  rinspector 

No  estranyi  que  no  li  contesti :  és  un  xicot  molt 
tímid  i  està  impressionat... 

senyora,  deixant  a  l'Arcalde.  A  l'Inspector 

Dispensin  que'ls  interrompi.  El  meu  marit  i  jo 
esperem  que'ns  honrarà  acceptant  un  modestís- 
sim  lunch.  (Al  Secretari  i  demés:)  Lo  mateix  dic 
a  vostès. 

INSPECTOR 

Amb  moltíssim  gust,  senyora! 

(Li  ofereix  el  braç,  que  ella  accepta.) 

senyora,  s&mrient 

Ja's  farà  càrrec  de  que  en  un  poble  hi  ha  pocs 
recursos...  i  no  podrem  obsequiar-los  com  vos- 
tès se  mereixen...  (Entren  a  la  casa.) 

secretari,  en  el  dintell,  cedint  el  pas  a  don  Joan 
Vostè  primer! 

don  joan 

De  cap  manera!  (Entren  tots;  don  Joan  últim.) 

jardiner,  confidencialment,  a  don  Joan 
Ho  faig  bé? 

don  joan,  al  llindar  de  la  porta 
Divinament!  (Entren  a  la  casa.) 

ESCENA  XIII 
Jardiner,  Mestre  i  Chor,  que  ve  pel  fons 

jardiner,  al  veure  al  Mestre  a  la  porta  del  jardí 
Ja  poden  passar,  ja... 

(Entra  ell,  seguit  del  chor.) 

mestre,  al  Pendonista 

Cuidado  amb  la  senyera,  home!  L' has  de  por- 
tar ben  dreta  i  amb  orgull. 

PENDONISTA 

És  que  sempre  me  la  fan  carregar  a  mi! 

mestre,  al  Jardiner 
Ja  deuen  ser  a  taula,  oi? 

JARDINER 

Ara  s'hi  posen! 

mestre,  al  chor 

I  si  comencéssim?...  Apa,  nois!  Som-hi!  (Dóna 
el  to  amb  el  diapasón.)  Apretant  els  aguts,  eh?... 
Som-hi! 

(Canten.  El  mestre  ridículament  els  dirigeix.)  *  * 

MESTRE 

Que  és  estrany  que  no  surti  ningú! 

JARDINER 

Deuen  esperar  que'n  canteu  una  altra! 

mestre,  al  chor 
Apa,  doncs!  La  segona  part.  *  *  (Canten.) 

jardiner,  que  ha  anat  a  mirar  la  porta  de  la  casa 
Ara  vénen! 

(Surten  l'Inspector,  el  Secretari  i  don  Joan.) 

mestre,  als  choristes  - 

Les  gorres!  (Se  treuen  les  gorres.  A  l'Inspec- 
tor, saludant-lo:)  Mi  havas  la  pletzuro  de  saluti 
al  vi!... 

inspector,  paradíssim,  com  tots  els  demés 
Què  diu,  ara? 

DON  JOAN 

Però,  què  li  agafa? 

mestre,  astorat 

Els  saludava  en  esperanto:  com  m'havien  dit 
que'ls  senyors  eren  estrangers!  Ja  que  no  és  així, 
si  volen,  els  ho  diré  en  català... 

inspector 

No  cal!  Ho  hem  entès  perfectament...  I  moltes 
gràcies!... 

don  joan,  al  Mestre 
Si  té  gust  de  passar  al  menjador... 

mestre 

Vaig  a  despedir  al  Qoro;  ja  vinc. 
(Diu  dues  paraules  an  aquests  i  se'n  van  silen- 
ciosament com  havien  vingut) 

inspector,  a  don  Joan 
Són  ben  simpàtics  aquests  joves! 

DON  JOAN 

Ben  cert!...  que  diria  l'Arcalde. 

MESTRE 

Els  ha  agradat? 

INSPECTOR 

Molt! 

DON  JOAN 

I  si  tornéssim  al  menjador?  (Ve  la  Minyona; 

el  Secretari  se  la  mira,  i  don  Joan  an  aquest) 

Vostè  no  ve? 

secretari,  després  de  tornar  a  mirar  la  Minyona, 
que  busca  per  allí  alguna  cosa 

Prefereixo  que'm  toqui  un  xic  l'aire;  en  el  men- 
jador hi  ha  tant  fum!... 

(Don  Joan,  Inspector,  Mestre  i  Jardiner  se'n  van 
a  la  casa.) 


ESCENA  XIV 
Secretari  i  Minyona;  després  Inspector 

minyona,  buscant 

No'l  veig. 

SECRETARI 

Soc  aquí. 

MINYONA 

Oh,  no'l  busco  pas  a  vostè.  (Riu.) 

SECRETARI 

Quina  llàstima! 

MINYONA 

Busco  un  cistell  que  no  sé  pas  ont  s'ha  amagat. 

SECRETARI 

Doncs  ja  sortirà  tot  sol...  Digui'm  una  cosa, 
noia:  vostè  és  de  Vilajove,  veritat? 

MINYONA 

Amb  què  ho  coneix? 

SECRETARI 

Amb  aquests  bons  colors  que  gasta...  i  amb  lo 
revingudeta  que  està;  si  bé  he  'sentit  dir  que  les 
aigües  d'aquest  poble  crien  les  carns  fofes... 

minyona,  rient 

No  ho  cregui! 

secretari,  acostant-s' hi 

Vol  dir? 

minyona,  ignocent 
No,  senyor,  no. 

secretari,  pecigant-li  el  braç 
Efectivament. 

minyona,  cremada 
Fugi  d'aquí!  És  molt  llarc  de  dits  vostè! 

secretari,  amoixant-la 
Però...  escolti... 

minyona,  anant-se' n 
Ah!  Ja  veig  el  cistell ! 

(Hi  corre  i  se  'n  va.) 

secretari,  anant-li  darrera 

Escolti,  dóna... 

(Desapareix.  Al  cap  d'un  moment  se  sent  el  so- 
roll d'una  bofetada.  Torna  la  Minyona,  amb 
un  cistell  a  la  mà  i  guaitant  enrera.) 

inspector,  sortint  de  la  casa.  Des  del  dintell, 
a  dins 

Dues  paraules  al  senyor  Gomis...  i  torno! 

minyona,  qui,  a  l'ésser  al  mig  de  l'escena,  quasi 
es  topa  amb  ell 

Quin  susto  m'ha  donat! 

inspector 

De  debò,  Roseta?  No's  diu  Roseta,  vostè? 
minyona 

Per  a  servir-lo. 

inspector 
Veu?  Això  és  lo  que  jo  voldria! 


El  què? 


MINYONA 

INSPECTOR 

Que'm  servís  a  mi.  No  li  agradaria  anar  a  Bar- 
celona? Jo  li  sé  una  bona  casa,  ont  hi  estaria 
molt  bé. 

MINYONA 

Ja  estic  bé  a  YEstitut  de  Cultura. 

inspector,  mirant  el  lletrero 
Es  descuida  YApi. 

minyona,  mirant  el  cistell 

No,  senyor,  no.  Si  n'hi  he  posat  dos. 

(L'Inspector  riu.) 

inspector 

Aquí  li  donen  molta  feina  a  vostè;  en  canvi,  si 
volgués,  podria  estar  ben  regalada...  (Torna  a  mi- 
rar la  casa  desconfiadameni.)  No  anava  cap  allí? 

(Indica  la  dreta.) 

MINYONA 

Sí,  senyor:  vaig  a  donar  això  a  les  gallines. 

INSPECTOR 

L'acompanyaré.  (Se  li  posa  al  costat.)  Com  li 
deia...  si  vostè  volgués...  (Desapareixen.) 

ESCENA  XV 
Secretari  i  Inspector 

(Ve  el  Secretari  per  l'esquerra,  amb  la  mà  a  la 
galta.  Se  sent  el  soroll  d'una  altra  bofetada. 
Sorpresa  del  Secretari.  Torna  l'Inspector,  per 
la  dreta,  també  amb  la  mà  a  la  galta.  Els  dos 
demostren  la  contrarietat  de  trobar-se  i  es  mi- 
ren confosos.) 

inspector 

Que...  li  han  fet  mal  de  caixal  els  carquinyolis? 

SECRETARI 

No,  senyor.  És  una  abella  que  m'ha  picat.  Mal- 
viatge  les  abelles! 

INSPECTOR 

Lo  mateix  que  a  mi! 

SECRETARI 

També  l'han  picat,  a  vostè? 

INSPECTOR 

Sí:  una  que  n'hi  havia  per  allí.        '  (Dreta.) 

SECRETARI 

A  mí,  una  que  n'hi  havia  per  allà.  (Esquerra.) 

INSPECTOR 

Potser  és  la  mateixa.  *  * 

secretari,  mostrant  la  galta 

Hi  dec  tenir  la  senyal,  veritat?  Que  se'm  co- 
ieix  molt? 

INSPECTOR 

Li  fa  com  unes  ditades! 

SECRETARI 

És  una  cosa  ridícola! 

INSPECTOR 

I  que  cou! 

SECRETARI 

Jo  ja  ho  donaria  per  vist,  això.  (Treient-se  el 
ellotge.)  I  podríem  agafar  el  tren  de  les  6'20... 

INSPECTOR 

Si  sabés  que'l  Director  no  se  n'havia  d'ofendre, 
:regui  que  ho  faria...  però  l'home,  és  clar,  té  inte- 
ns en  ensenyar-nos  les  abelles... 

'Segueix  parlant  i  posant-se  sovint  la  mà  a  la 
galta.  El  Jardiner  i  don  Joan  surten  de  la 
casa  i  es  queden  un  moment  a  la  porta.) 

don  joan,  al  Jardiner,  confidencialment 

Molt  ull!  eh?...  I  en  el  moment  oportú...  ja  h 

sab!... 

(El  Jardiner,  signant-li  que  estigui  tranquil,  tri 
vessa  V escena,  somrient  amb  malícia.) 


ESCENA  XVI 
Dits  i  Don  Joan 

secretari,  a  l 'Inspector 
Ademés,  que  totes  les  rusques  són  iguals... 

DON  JOAN 

Quan  vulguin,  anirem  a  veure  les  abelles...  (/ 
fixar-se  que  tenen  la  mà  a  la  cara:)  Però,  qu 
tenen? 

inspector 

Calli,  home!  Podia  haver-nos  advertit  que  ere 
perillosos  aquests  indrets!...  Una  abella  que  coi 
ría  per  aquí  ens  ha  picat  a  tots  dos! 

don  joan,  ràpid 
Una  abella?  No  pot  ser! 

SECRETARI 

Per  què,  no  pot  ser? 

don  joan,  un  xic  confós 

iVui  dir  que...  l'abella  no  més  pot  picar  unave- 
ida,  perquè  al  fer-ho  perd  el  fibló!...  Cregui'm 
it  ho  estranyo  i  ho  sento  molt! 

inspector 

Més  ho  sento  jo. 

DON  JOAN 

Els  asseguro  que  no'ls  tornarà  a  succeir.  No 
nguin  por.  Ara  precisament  he  fet  anar  an  aquell 
>ve  per  a  que  les  esmortuís  amb  fum. 

secretari 

i  La  que  a  mi  m'ha  picat  ja  ho  semblava  tota  es- 
íortuída,  però  no  n'era  gens,  cregui'm! 

DON  JOAN 

!  *Si  els  fa  mal,  podrien  rentar-se  la  ferida  amb 
igua  timolada.  Cridaré  a  la  minyona  que  la 
>orti... 

inspector,  ràpid 
No!  No  la  cridi! 

secretari,  ràpid 
No!  No  val  la  pena!    (Se  sent  tocar  el  piano.) 

inspector 
Calli !  Se  sent  tocar  el  piano! 

INSPECTOR 


DON  JOAN 


Entrem,  doncs,  un  moment  a  sentir-la. 


(L 'Inspector  i  el  Secretari  entren  a  la  casa;  en  e 
moment  que  va  a  fer-ho  don  Joan,  vénen  pe 
la  porta  del  jardí  el  Vell  i  Mme.  Kri-kri.  Doi 
Joan  espera  que  s'expliquin.) 


Mme.  Kri-kri,  el  vell  i  Don  Joan;  després 


el  vell,  saludant  amb  el  berret 

Bones  tardes:  venim  a  tornar  les  claus  de  la 
torre.  (Les  hi  dóna.)  I  moltes  gràcies! 

don  JOAN 
De  res.  Els  ha  agradat? 

mme.  kri-kri,  contenta 
A  mi,  molt! 


don  joan,  content 


Com  tinguin  gust! 


ESCENA  XVII 


Inspector  i  Secretari 

don  joan,  al  veure  que'l  Vell  calla 
I  a  vostè,  no? 

EL  VELL 

Tant  se  val...  No  soc  jo  qui  vol  llogar-la:  és  la 
senyora... 

DON  JOAN 

Ah!  Jo'm  creia... 

MME.  KRI-KRI 

Oh,  no  tingui  por  pel  lloguer... 

EL  VELL 

La  senyora  la  lloga,  sab?  però  jo  pago. 

(En  to  resignat) 


Ja,  ja!  Entès! 
Comment? 


DON  JOAN 


MME.  KRI-KRI 


DON  JOAN 

Vui  dir  que  ja...  ja  ho  explicaràn  al  propietari... 

MME.  KRI-KRI 

Viu  a  Barcelona  el  propietaire? 

DON  JOAN 

Sí:  és  una  senyora  viuda... 

MME.  KRI-KRI 

Malo! 

EL  VELL 

Una  viuda?  Faci'm  el  favor  de  l'adreça,  que 
l'aniré  a  veure. 

don  joan,  treient-se  una  targeta  de  la  cartera 

Ella  no  se'n  cuida:  s'hauràn  d'entendre  amb  el 
procurador...  Aquí  té  les  senyes. 

( Va  per  a  donar  la  targeta  al  Vell.) 

mme.  kri-kri,  prenent  la  targeta  i  ficant-se-la 
al  moneder 

Oh,  ja  m'hi  entendré  jo  amb  el  procurador! 

el  vell,  saludant  pera  despedir-se 
Repeteixo  les  gràcies... 

mme.  kri-kri,  al  Vell,  al  veure  que  va  sense  el  goç 
I  el  Bebé?  Ont  és  el  Bebè? 

EL  vell 

Vols-t'hi  jugar  que  l'hem  deixat  a  la  torre? 

(A  don  Joan:)  Faci'm  el  favor  de  les  claus,  un 

moment :  desseguida  torno. 

(Don  Joan  les  hi  deixa  somrient;  el  Vell  surt  dis- 
parat Se  sent  tocar  al  piano  una  altra  peça.) 

don  joan,  a  la  Madame,  qui  s'haurà  assegut 
I  és  molt  gran  el  séu  bebé? 

MME.  KRI-KRI 

Tres  anys. 

don  joan,  apart 
Àngel  de  Déu!  Ja  és  tranquilitat! 

mme.  kri-kri,  adonant-se,  amb  sorpresa,  de  lo 
que  toquen  al  piano,  somrient  placentera 

Oh!  Cest  curieux!  Cest  extraordinaire! 

DON  JOAN 

Què  troba  tant  extraordinari? 

mme.  kri-kri 
Lo  que  toquen  allí  dins  :  no  sent? 

DON  JOAN 

Sí,  i  què? 

mme.  kri-kri,  alçant-se 
És  la  meva  cançó. 

DON  JOAN 

Ah!  Vostè  és  artista?  Ja'm  semblava  a  mi!... 

mme.  kri-kri,  escoltant  la  música 

Ara  ve  el  ball. 
(Dóna  uns  quants  passos  de  ball,  i  al  rependre 
el  piano  el  couplet  el  canta.)  *  * 

(Al  tornar  Mme.  Kri-kri  a  ballar,  don  Joan,  com 
acudint-se- li  l'idea,  va  a  la  porta  de  l'Institut 

i  fa  senya  a  dins  de  que  vinguin.  Surten  l'Ins- 
pector i  Secretari,  els  quals  mostren  agradosa 
sorpresa  al  veure  a  la  Madame.  Quan  acaba 
aquesta,  esclaten  tots  tres  en  aplaudiments. 
Mentres  ella  cantava,  don  Joan  els  haurà  dit 
dues  paraules  sobre  aquella  Madame.) 

INSPECTOR 

Bravo,  Madame! 

SECRETARI 

Esquisida!  Encantadora! 

MME.  KRI-KRI 

Mercí,  messieurs! 

INSPECTOR 

Jo  sempre  l'he  aplaudida  amb  entusiasme! 

mme.  kri-kri,  interrompent 
Ah!  Vostè  m'ha  aplaudit  en  altra  banda? 
(Don  Joan,  al  veure  començar  aquella  conversa, 
se  ríendú  al  Secretari  a  t altre  costat  i  li  ense- 
nya les  flors  dels  testos,  per  a  deixar  fer  a 
V  Inspector.) 

INSPECTOR 

Sí,  madame :  jo  era  un  dels  abonats  del  palco  3. 

MME.  KRI-KRI 

Et  potser  ha  sopat  amb  mi  alguna  vegada? 

mi 

alco 


(L'Inspector  fa  que  no  amb  el  cap.)  És  que'm 
sembla  recordar-lo...  No  és  Inspector,  vostè? 

inspector 

Sí,  madame :  Inspector  general  d'Agricultura. 

MME.  KRI-KRI 

No,  no  és  vostè,  alors :  el  que  jo  vui  dir  era 
Inspector  de...  d'una  altra  cosa... 

INSPECTOR 

I,  escolti,  que... 

(Segueix  conversa  en  veu  baixa.) 

don  joan,  al  Secretari,  prosseguint  una  explicació 

...  de  totes  aquestes  flors  surt  el  producte  de 
les  admirables  obreres...        (Segueix  parlant.) 

mme.  kri-kri,  a  l'inspector,  al  veure  al  Vell,  que 
torna 

Calli!  Voilà,  Bebé!  (Hi  va.  Tots  miren  al  Vell, 
que  du  el  goç,  sense  el  llaç,  lligat  amb  una  cor- 
retja. La  Madame  alça  el  goç  de  terra,  s'asseu 
i  li  diu,  menaçant-lo  festosament:)  Méchant  Bebé! 
que  ha  perdut  el  llaç! 

don  joan,  acostant'S1  hi,  sorprès 

Això  és  el  bebé?  Em  pensava  que  era  una  cria- 
tura!... 

mme.  kri-kri,  com  si  hagués  sentit  un  disbarat 
Oh,  nonl 


68 


D.  I  V.  COROMINAS  PRATS 


DON  JOAN 

Té  unes  clapes  ben  originals! 

mme.  kri-kri,  indignada 
Me'l  van  empastifar  en  una  «Casa  de  Socorro». 
És  tota  una  historia! 

don  joan,  al  Vell 
Doncs  l'havien  tancat  a  la  torre? 

el  vell,  com  sabent-li  greu  d'entrar 
en  explicacions 

No,  senyor :  era  allí  al  carrer... 

MME.  KRI-KRI 

Al  carrer?  És  estrany  que  no'ns  vingués  dar- 
rrera!... 

inspector,  baix,  a  la  Madame 

Potser...  no  podia! 
(La  Madame  li  dóna  una  amistosa  empenta  iria 
escandalosament.) 

el  vell,  empipat,  a  mitja  veu 
Dóna!  Tingues  una  mica  de  compostura! 

mme.  kri-kri,  alçant-se,  irada  i  mirant-lo  de  cap 
a  peus 

Tu  sí  que  no'n  tens  de  compostura!  Allons! 

el  vell,  donant  les  claus  a  don  Joan 
Moltes  gràcies! 

DON  JOAN 

Ja  se'n  van?...  Si  volen  quedar-se  a  descansar 
una  estona... 

EL  VELL 

v  Gràcies.  Tinc  por  que  no'ns  escapi  el  tren  de 
les  6'20.  (Saludant:)  Passin-ho  bé,  senyors! 

(Se'n  va.) 

mme.  kri-kri,  anant  darrera  d'ell,  sense  apressar-se 
Au  revoirl 

(Els  fa  «adéu»  amb  la  mà  amb  coqueteria;  l'Ins- 
pector, parlant- li  baix,  l'acompanya  dues  pas- 
ses fóra  de  la  porta  del  jardí  i  torna  a  entrar; 
mentres  tant,  diu  el  Secretari:) 

SECRETARI,  ü  dOU  Joan 

Aquesta  abella  sí  que  no  és  Yapis  llobregaten- 
sis;  com  a  francesa,  dèu  ser  Yapis  franca! 

DON  JOAN 

Franca?...  No  pas  per  a  aquell  senyor! 

inspector,  que  torna,  a  don  foan 

Trobo  que,  ben  pensat,  podríem  aprofitar  aquest 
tren  de  les  6'20. 

(Mostres  d'aprovació  del  Secretari.) 

DON  JOAN 

És  el  que  va  més  depressa...  però  creguin  que 
ho  sentiria...  perquè... 

ESCENA  XVIII 

■ 

Dits  i  Donya  Matilde;  després  Minyona 

senyora,  que  ve  de  la  casa  amb  un  àlbum  sota 
el  braç.  Interrompent 

Ja  han  vist  les  abelles? 

secretari,  apart 
Les  hem  sentides! 

inspector,  impacient  per  anar-se' n 

Ens  en  fem  càrrec,  i  per  a  aprofitar  el  tren  de 
les  6'20,  abreviem  la  visita,  quedant  molt  com- 
plascuts  i  agraits  de  la  seva  amabilitat... 

DON  JOAN 

Sento  que  hagi  estat  tant  curta  la  visita... 

SENYORA 

Lo  mateix  dic,  però  si  té  altres  compromisos, 
no  goso  a  insistir;  lo  que  sí  em  permeto  dema- 
nar-li és  que's  digni  encapçalar  amb  la  seva  firma 
aquest  àlbum  de  visitants  il·lustres.   (L'hi  dóna.) 

inspector,  prenent  l'àlbum 

Amb  molt  gust,  senyora! 
(Es  treu  un  llàpiç-ploma  i  escriu  sobre  la  tauleta.) 

senyora,  mentres  r Inspector  escriu,  va  a  la  porta 
de  la  casa  i  crida 

Roseta!  ( Ve  aquesta  immediatament.)  Vagi  a  ta- 
llar unes  quantes  flors. 

(La  Minyona  travessa  l'escena,  i  en  el  roser  que 
hi  ha  en  la  segona  caixa  queda  mig  amagada 
tallant  fiors;  la  Senyora  es  queda  dreta  al  seu 
costat  i  pren  les  flors  que  aquella  li  dóna,  po- 
sant atenció  a  lo  que  passa  en  escena.) 

don  joan,  a  qui  acaba  de  donar  V àlbum  l'Ins- 
pector, llegint  en  veu  alta 

«...  encantado  del  celo  y  la  ilustración  de  su 
Director,  así  como  de  la  exquisita  amabilidad  de 
su  distinguida  esposa...»  Oh!  Gràcies! 
(Mentres  està  llegint,  l'Inspector  i  el  Secretari 
han  anat  a  buscar  els  barrets  de  damunt  la 
cadira.) 

SENYORA 

Mil  gràcies! 

inspector,  encaixant  per  a  despedir-se 
Senyora,  he  tingut  una  veritable  satisfacció... 

senyora 

La  satisfacció  ha  estat  nostra...  Si  no  anessin 
tant  depressa,  els  faria  fer  un  ram...  Emportin-se, 
al  menys,  unes  quantes  flors... 

(Li  dóna  la  meitat  de  les  que  du  a  la  mà.) 


72 


D.  I  V.  COROMINAS  PRATS 


INSPECTOR 

Agraidíssim!  (Donant  la  mà  a  don  Joan:)  Se- 
nyor Director...  ja  ho  sab! 

DON  JOAN 

Sempre  a  les  seves  ordres  i  molt  honrats  per 
la  visita. 

(Mentres  tant,  el  Secretari  encaixa  amb  la  Se- 
nyora, que  li  dóna  ï altra  meitat  de  les  flors; 
després  encaixa  amb  don  Joan,  qui  els  acom- 
panya a  la  porta.) 

INSPECTOR 

Ja'ns  despediràn  d'aquells  senyors! 

DON  JOAN 

Seràn  servits :  encara  són  a  taula. 
(Així  que  han  passat  pel  costat  del  roser,  surt 
d' allí  la  Minyona,  qui,  al  veure  'Is  marxar,  diu, 
mostrant-los  una  rosa  que  du  a  les  mans:) 

minyona,  cridant 
Escoltin!  No'n  volen  pas  una  altra? 

inspector  i  secretari,  que  han  conegut  la  veu, 
exclamen,  sense  girar-se  i  apreiant  el  pas, 
mentres  es  posen  la  mà  a  la  galta 

No!  No! 

(Se'n  van.  La  Minyona  es  queda  rient.) 


INSTITUT  D'APICULTURA 


73 


ESCENA  ULTIMA 

Don  Joan,  Donya  Matilde,  Minyona;  després 
Arcalde,  Secretari  de  l'Ajuntament,  Mestre 
i  Jardiner 


senyora 

No  ho  entenc! 

DON  JOAN 

Aquest  tren  ha  estat  providencial!...  Em  creia 
haver  de  fer  equilibris  fins  al  de  les  set. 

SENYORA 

No  sabs  el  pes  que  m'han  tret  de  sobre. 
(L'Arcalde,  el  Secretari  i  el  Mestre  surten  de  la 
casa.) 

mestre,  com  el  demés,  estranyat  de  no  veure 
als  forasters 

I  els  senyors  forasters? 

(Es  menja  el  carquinyoli  que  du  a  la  mà.) 

DON  JOAN 

Se  n'acaben  d'anar. 

secretari  de  l'ajuntament,  amb  la  boca  plena 
Que  és  estrany!  Així,  a  la  francesa? 

don  joan,  al  Secretari,  apart 
Amb  la  francesa :  ja  l'hi  explicaré. 

arcalde,  a  la  Senyora 
Vaia  una  pressa! 

SENYORA 

Oh,  i  tal !  No  sé  quina  mosca  els  dèu  haver  pi- 
cat! 

minyona,  avençant-se,  rient 

Ah,  ah,  ah!...  Una  mosca  amb  cinc  dits  a  cada 
mà!...  (Mostra  les  seves.) 

don  joan,  sorprès 
Què  diu?  Algun  d'ells  se  li  ha  propassat? 

minyona,  indignada 

Tots  dos! 

SENYORA 

Ahora  lo  comprendo  todol  La  por  del  ridícol! 

don  joan,  apart 
I  el  tren  de  la  madame! 

MESTRE 

És  bona  aquesta! 

jardiner,  venint  depressa  per  l'esquerra,  astorat 

Perdoni'm,  don  Joan  :  sense  voler,  he  fet  caure 
un  rusc;  les  abelles  han  sortit,  i  ara  volten  per 

allí  furioses...  (Tots  riuen  més  fort)  Però...  què'ls 
passa? 

tots,  al  Jardiner,  contents 
No  cal.  Ja  són  fóra,  ja  són  fóra! 

don  joan,  avençant-se  al  públic 

D'Instituts  de  l'importància 
i  utilitat  del  present, 
ont  s'hi  ensenya  Apicultura 

0  altra  cosa  trascendent, 
és  sapigut  que  aquí  a  Espanya 
n'hi  ha  més  d'un  i  més  de  dos... 

1  si  la  ciència  no  hi  guanya... 
hi  guanyem  els  Directors! 

tots 

Visca,  visca  l'Institut  d'Apicultura! 


TELÓ 


LLETRA  DE  LA  MÚSICA 

ESCENA  V 
Minyona  i  Jardiner 

Duo 

JARDINER 

Rosa,  Roseta:  Tu  n'ets  la  rosa 
la  més  hermosa 
d'aquest  jardí... 

MINYONA 

Vés,  poca-solta! 

JARDINER 

No:  deixa'm  dir! 
Sabs  que  t'estimo,  Roseta  meva. 
Per  què  sens  treva 
me  fas  penar? 

MINYONA 


Oh!  per  Déu,  calla! 

JARDINER 

No  vui  callar. 

MINYONA 

Oh!  no,  no  callis;  si  molt  m'agrada 
sentir  ta  parla;  si  enamorada 
també  estic  jo... 

JARDINER 

De  qui?  Vols  dir-m'ho? 

MINYONA 

No,  no,  no  i  no! 
Que  si  t'ho  deia,  massa  ho  sabries... 
Jo  no  puc  dir-t'ho. 
Què  pensaries, 
llavors,  de  mi? 

JARDINER 

Que  tu  m'estimes... 

MINYONA 

No  t'ho  vull  dir!  (Pausa.) 

JARDINER 

Ma  bella  Rosa:  deixa'm  que't  besi 

MINYONA 

Te'n  guardaràs! 
Soc  rosa  amb  punxes 

i  si  t'acostes 
te  punxaràs. 
Ve  la  mestressa, 
estigues  quiet; 
no'm  comprometis, 
fes  el  distret! 


ESCENA  XIII 
Chor 


La  festa  major 

CHOR 

Quan  ve  la  festa  major, 

la  festa  major, 
lluint  les  fadrines 
les  seves  botines, 
se'n  van  al  sarau... 
se'n  van  a  ballar. 

Ai,  sí, 
se'n  van  a  ballar, 
sí. 

CHOR 

Quan  surten  de  Yembalat, 

de  Vembalat, 
n'estàn  ben  rogetes 

les  seves  galtetes 
i  en  tota  la  nit 
no  poden  dormí. 

Ai,  sí, 
no  poden  dormi, 
sí. 


ESCENA  XV 
Secretari  i  Inspector 


inspector 

Pareixia  tota  mansa;  fins  semblava 
que  n'estava  esmortuïda;  quan  volava 
no  brunzia, 
no  tenia 
pas  l'aspecte  de  picar... 
I,  amic  meu,  quina  fiblada 
més  terrible,  la  malvada, 
que  m'acaba  de  donar! 

(Posant-se  la  mà  a  la  galta.) 

secretari 

An  a  mi  m'ho  ha  de  contar! 

(Fa  lo  mateix.) 
Lo  mateix  que  vostè  esplica,  jo  m'estava 
ben  distret;  al  contemplar-la  quan  volava, 

no  brunzia, 

no  tenia 
pas  l'aspecte  de  picar. 
Don  Guillèm,  quina  fiblada 
més  punyenta,  la  malvada, 
que  m'acaba  de  donar! 

INSPECTOR 

An  a  mi  m'ho  ha  de  contar? 

els  dos,  a  duo 

L'abella  aquella,  tot  d'un  plegat, 
la  maleïda,  s'ha  enverinat 
i  furienta  i  decidida 
ens  ha  clavat 
la  gran  bo...  la  gran  picada 
i  furienta, 
molt  furienta, 
s'ha  escapat! 

ESCENA  XVII 
Mme.  Kri-kri 


Couplet 

Tu  sais  bien  que  je  t'aime, 

mais  c'est  pour  moi  un  grand  probleme; 

il  me  faut  travailler 

sans  rellache  toute  l'année. 

Alors,  ça  tu'l  comprends, 

c'est  pas  gai,  c'est  embetant. 

Mon  pauvre  Jaques  ça  m'ereinte 

ça  me  rend  toute  flouette. 

Bien  qu'on  ait  de  principes 

j'ai  grand  besoin  de  tres  belles  nippes. 

Ou  veut  de  la  toilette 

quand  ou  est  jeune  et  drolette. 

—  Je  voudrais  bien  ètre  fidéle, 

mais  tu  sais  que  je  ne  peux  pas, 

il  me  faut  du  pognon, 

tu  jamais  ne  l'auras, 
il  faut  bien  se  faire  une  raison. 

